REAL DECRETO 394/2025, do 13 de maio, de traspaso de funcións e servizos da Administración do Estado á Comunidade Autónoma de Galicia en materia de ordenación e xestión do litoral.
Ministerio de Política Territorial e Memoria Democrática — I. Disposicións xerais — 19/05/2025

A Constitución, no seu artigo 132.2, establece que son bens de dominio público estatal os que determine a lei e, en todo caso, a zona marítimo-terrestre, as praias, o mar territorial e os recursos naturais da zona económica e da plataforma continental. Así mesmo, o artigo 149.1.23.ª establece que o Estado ten competencia exclusiva en materia de lexislación básica sobre protección do ambiente, sen prexuízo das facultades das comunidades autónomas de estableceren normas adicionais de protección.
Pola súa banda, o Estatuto de autonomía para Galicia, aprobado pola Lei orgánica 1/1981, do 6 de abril, establece no seu artigo 27.tres que corresponde á Comunidade Autónoma galega a competencia exclusiva en ordenación do territorio e do litoral, urbanismo e vivenda.
Finalmente, a disposición transitoria cuarta do Estatuto de autonomía para Galicia e o Real decreto 581/1982, do 26 de febreiro, regulan o funcionamento da Comisión Mixta de Transferencias, así como a forma e condicións a que deben axustarse os traspasos de funcións e servizos á Comunidade Autónoma de Galicia.
A Comisión Mixta prevista na disposición transitoria cuarta do Estatuto de autonomía para Galicia adoptou, na súa reunión do día 9 de abril de 2025, o Acordo de traspaso de funcións e servizos da Administración do Estado á Comunidade Autónoma de Galicia en materia de ordenación e xestión do litoral, que se eleva ao Goberno para a súa aprobación mediante real decreto.
Na súa virtude, en cumprimento do disposto na disposición transitoria cuarta do Estatuto de autonomía para Galicia, por proposta do ministro de Política Territorial e Memoria Democrática, e logo de deliberación do Consello de Ministros na súa reunión do día 13 de maio de 2025,
Artigo 1.
Aprobación do Acordo da Comisión Mixta
Apróbase o Acordo da Comisión Mixta prevista na disposición transitoria cuarta do Estatuto de autonomía para Galicia, de traspaso de funcións e servizos da Administración do Estado á Comunidade Autónoma de Galicia en materia de ordenación e xestión do litoral, adoptado polo Pleno da devandita comisión na súa reunión do día 9 de abril de 2025 e que se transcribe como anexo deste real decreto.
Artigo 2.
Traspaso de funcións e servizos
En consecuencia, quedan traspasadas á Comunidade Autónoma de Galicia as funcións e servizos da Administración do Estado en materia de ordenación e xestión do litoral, segundo figura no Acordo da Comisión Mixta e nos termos e condicións que alí se especifican.
Artigo 3.
Efectividade do traspaso
O traspaso será efectivo a partir da data sinalada no Acordo da Comisión Mixta.
Disposición derradeira única.
Entrada en vigor
Este real decreto será publicado simultaneamente no
Boletín Oficial del Estado
e no
Diario Oficial de Galicia
, e adquirirá vixencia o día da súa publicación.
Dado en Madrid o 13 de maio de 2025
Jorge García Carreño e Guillermo Folgueral Madrigal, secretarios da Comisión Mixta de Transferencias prevista na disposición transitoria cuarta da Lei orgánica 1/1981, do 6 de abril, de Estatuto de autonomía para Galicia,
Que na sesión plenaria da Comisión Mixta de Transferencias, celebrada o día 9 de abril de 2025, se adoptou o Acordo de traspaso de funcións e servizos da Administración do Estado á Comunidade Autónoma de Galicia en materia de ordenación e xestión do litoral, nos termos que a continuación se expresan:
A) Referencia ás normas constitucionais, estatutarias e legais en que se ampara o traspaso.
A Constitución, no seu artigo 132.2, establece que son bens de dominio público estatal os que determine a lei e, en todo caso, a zona marítimo-terrestre, as praias, o mar territorial e os recursos naturais da zona económica e da plataforma continental. Así mesmo, o artigo 149.1.23.ª establece que o Estado ten competencia exclusiva en materia de lexislación básica sobre protección do ambiente, sen prexuízo das facultades das comunidades autónomas de estableceren normas adicionais de protección.
Pola súa banda, o Estatuto de autonomía para Galicia, aprobado pola Lei orgánica 1/1981, do 6 de abril, establece no seu artigo 27.tres que corresponde á Comunidade Autónoma galega a competencia exclusiva en ordenación do territorio e do litoral, urbanismo e vivenda.
Finalmente, a disposición transitoria cuarta do Estatuto de autonomía para Galicia e o Real decreto 581/1982, do 26 de febreiro, regulan o funcionamento da Comisión Mixta de Transferencias, así como a forma e condicións a que deben axustarse os traspasos de funcións e servizos á Comunidade Autónoma de Galicia.
Sobre a base destas previsións normativas procede formalizar o traspaso de funcións e servizos da Administración do Estado á Comunidade Autónoma de Galicia en materia de ordenación e xestión do litoral.
B) Funcións e servizos da Administración do Estado que se traspasan á Comunidade Autónoma de Galicia.
Traspásanse á Comunidade Autónoma de Galicia, en relación coa xestión dos títulos de ocupación e uso do dominio público marítimo-terrestre no litoral de Galicia, respectando o réxime xurídico vixente, as seguintes funcións e servizos que, no ámbito da administración, a inspección e a potestade sancionadora, vén desempeñando a Administración xeral do Estado:
1. En relación coas autorizacións de usos de tempada nas praias e no mar territorial (zonas de fondeo, pantaláns flotantes e usos análogos); coas autorizacións de actividades en que concorran circunstancias especiais de intensidade, perigosidade ou rendibilidade, e coas autorizacións de ocupación do dominio público marítimo-terrestre con instalacións desmontables ou con bens mobles:
a) A súa xestión e outorgamento.
b) A súa vixilancia e a tramitación e imposición das sancións que correspondan, así como a recadación das multas, no que se refire ao incumprimento dos termos en que foron outorgadas.
2. A xestión e outorgamento de autorizacións en zonas de servidume de tránsito e acceso ao mar, así como a vixilancia e tramitación, imposición e recadación das sancións que corresponda, no que se refire ao incumprimento dos termos en que foron outorgadas.
3. A xestión das concesións demaniais a que se refire o artigo 64 da Lei 22/1988, do 28 de xullo, de costas, que inclúe, en todo caso, o seu outorgamento, renovación, prórroga, modificación e extinción. As ditas concesións son as seguintes:
a) As requiridas para efectuar verteduras ao dominio público marítimo-terrestre e as de ocupación do dominio público marítimo-terrestre exixidas para as explotacións de acuicultura.
b) As que amparan usos especialmente intensos, rendibles ou perigosos, así como os privativos, con obras ou instalacións desmontables que, pola súa natureza, finalidade ou outras circunstancias, requiran un prazo de ocupación superior a catro anos.
c) As concesións amparadas por outra concesión de explotación de recursos mineiros ou enerxéticos.
d) As que amparen usos especialmente intensos, rendibles ou perigosos, así como os privativos, con obras ou instalacións non desmontables. Igualmente, as concesións que posibiliten a execución de obras fixas no mar e aquelas que amparen as instalacións marítimas menores no dominio público marítimo-terrestre, tales como embarcadoiros, pantaláns, varadoiros etc., que non formen parte dun porto ou estean adscritas a este.
4. A vixilancia, tramitación e imposición das sancións que correspondan, así como a recadación das multas, no que se refire ao incumprimento das condicións de outorgamento das concesións demaniais mencionadas no artigo 64 da Lei 22/1988, do 28 de xullo.
5. A xestión do rexistro de concesións en dominio público marítimo-terrestre no ámbito da Comunidade Autónoma de Galicia.
6. A emisión do informe previo ao rescate das concesións demaniais cando, por razóns de interese xeral, sexa competencia da Administración xeral do Estado o exercicio desta función.
7. A planificación, elaboración e aprobación de proxectos, xestión e execución de obras e actuacións que non sexan de interese xeral.
C) Funcións e servizos que reserva para si a Administración do Estado.
1. A Administración xeral do Estado reserva para si as funcións de fixar o importe dos canons pola utilización ou aproveitamento do dominio público marítimo-terrestre e de exercer a titularidade sobre os dereitos económicos devindicados pola utilización ou aproveitamento do dominio público marítimo-terrestre, sen prexuízo da competencia da Comunidade Autónoma de Galicia para establecer outros canons por explotación de actividade.
O Estado recadará o importe dos canons para a utilización ou aproveitamento do dominio público marítimo-terrestre e a Comunidade Autónoma de Galicia recadará, se é o caso, os outros gravames para a explotación da actividade que se poidan establecer, sen prexuízo de que ambas as partes acorden mecanismos para facilitar esta xestión aos usuarios.
2. A Administración xeral do Estado reserva para si a función de rescate das concesións demaniais cando a presenza dunha razón de interese xeral vinculada ao seu ámbito de competencias así o exixa.
3. A Administración xeral do Estado reserva para si o exercicio da potestade sancionadora derivada da titularidade estatal do dominio público marítimo-terrestre que non se refiran ás infraccións por incumprimento dos títulos cuxa xestión corresponda á Comunidade Autónoma de Galicia segundo o previsto nas epígrafes B).1, B).2 e B).3.
D) Funcións concorrentes da Administración do Estado e a Comunidade Autónoma de Galicia e formas de cooperación.
1. No que se refire á utilización e xestión do dominio público marítimo-terrestre adscrito para a construción de novos portos e vías de transporte da súa titularidade, ou de ampliación ou modificación dos existentes, a Comunidade Autónoma de Galicia informará o Ministerio para a Transición Ecolóxica e o Reto Demográfico acerca do interese e obxectivo da adscrición.
O Ministerio para a Transición Ecolóxica e o Reto Demográfico no prazo de dous meses emitirá un informe de adscrición en que se pronunciará sobre a integridade do dominio público marítimo-terrestre, a prevención ambiental ou a garantía de uso público. O dito informe será vinculante en canto á delimitación do dominio público marítimo-terrestre susceptible de adscrición, usos previstos e medidas necesarias para a protección do dominio público. En ausencia de informe no prazo sinalado, proseguirase a tramitación do expediente. En caso de discrepancia entre ambas as administracións, abrirase un período de consultas co fin de chegar a un acordo.
2. No que se refire aos informes que, relativos ao cumprimento do réxime xeral do dominio público marítimo-terrestre (integridade física e garantía de libre acceso para os usos comúns), debe emitir a Administración xeral do Estado en relación cos plans e normas de ordenación territorial e o plan urbanístico, e a súa modificación e revisión, incluíndo os plans especiais de ordenación de fachada marítima e os plans que desenvolven o sistema portuario, no caso de que o dito informe non sexa favorable, abrirase un período de consultas entre ambas as administracións co fin de chegar a un acordo.
3. No que se refire ás concesións demaniais reguladas no artigo 64 da Lei 22/1988, do 28 de xullo, de costas, a Comunidade Autónoma de Galicia notificará á Administración xeral do Estado cada solicitude en tramitación para que, no prazo máximo de dous meses, emita por escrito o seu criterio en relación coa garantía da integridade física e do uso público do dominio público marítimo-terrestre. En caso de discrepancia entre ambas as administracións, abrirase un período de consultas co fin de chegar a un acordo durante un período máximo dun mes desde que a discrepancia se poña de manifesto.
4. No aspecto funcional poderanse arbitrar fórmulas de colaboración para o mellor cumprimento das funcións de ambas as administracións, sen prexuízo das respectivas competencias, e, en particular, en relación co exercicio das potestades sancionadoras das respectivas administracións.
5. En materia de investimentos en obras de interese xeral situadas na Comunidade Autónoma de Galicia, a Comunidade Autónoma participará na forma seguinte:
a) A Administración xeral do Estado e a Comunidade Autónoma crearán, antes da data de efectividade deste acordo de traspaso, unha comisión bipartita que terá, ademais das que poida acordar a propia comisión, as seguintes funcións:
– A participación, a través da facultade de proposta ou informe, na planificación e programación das obras que fosen previamente declaradas de interese xeral.
– A participación, a través da facultade de proposta ou informe, na incorporación ao anexo de investimentos do anteproxecto de orzamentos xerais do Estado de cada ano, das obras de interese xeral.
b) A Comunidade Autónoma de Galicia participará, a través da facultade de proposta ou informe, na tramitación dos proxectos que realice a Administración xeral do Estado de obras de interese xeral a que se refire o artigo 111 da Lei 22/1988, do 28 de xullo, de costas. Neste sentido, durante a tramitación do procedemento solicitarase informe da Comunidade Autónoma conforme o previsto no artigo 98 do Real decreto 876/2014, do 10 de outubro, polo que se aproba o Regulamento xeral de costas.
c) Para a execución das obras de interese xeral sinaladas no punto anterior, solicitarase informe á Comunidade Autónoma para que, no prazo dun mes, notifique a conformidade ou desconformidade da obra cos instrumentos de planificación do territorio, calquera que sexa a súa denominación e ámbito, que afecten o litoral, e co planeamento urbanístico en vigor, conforme o previsto no artigo 111.2 da Lei 22/1988, do 28 de xullo e, en particular, en relación co exercicio das potestades sancionadoras das respectivas administracións.
6. O Ministerio para a Transición Ecolóxica e o Reto Demográfico e a Comunidade Autónoma de Galicia poderán colaborar mediante os oportunos convenios no desenvolvemento do estudo, execución e xestión de obras que sexan competencia de ambas as administracións.
7. A Comunidade Autónoma de Galicia proporcionará á Administración xeral do Estado os datos relativos a concesións e autorizacións do dominio público marítimo-terrestre que outorgue.
8. Co obxecto de garantir a adecuada cooperación, créase unha comisión de seguimento do traspaso, de composición paritaria e constituída por seis membros: tres designados pola Administración do Estado e tres pola Administración da Comunidade Autónoma de Galicia.
A Comisión promoverá a colaboración no ámbito da xestión dos títulos de ocupación e uso do dominio público marítimo-terrestre e, se é o caso, da cooperación transfronteiriza respecto diso, abordando os problemas de execución que poidan formularse e resolvendo os conflitos e discrepancias respecto á dita xestión.
Así mesmo, na devandita comisión coordinaranse as actuacións precisas para a entrega da documentación e datos de expedientes en tramitación e relación de ocupacións irregulares, así como expedientes das funcións e servizos que se traspasan, de acordo coa epígrafe H) deste acordo.
A Comisión de Seguimento reunirase, polo menos, unha vez ao ano e, adicionalmente, por pedimento de calquera das dúas administracións.
E) Bens, dereitos e obrigacións que se traspasan.
1. Traspásanse á Comunidade Autónoma de Galicia os bens, dereitos e obrigacións que corresponden ás funcións e servizos traspasados e que se detallan na relación adxunta número 1.
2. No prazo de tres meses desde a data de entrada en vigor do real decreto polo que se aproba este acordo asinaranse, se é o caso, as correspondentes actas de entrega do inmoble e recepción de mobiliario, equipamentos e material inventariable.
3. No suposto de que fose necesario introducir correccións ou rectificacións na citada relación, levaranse a cabo, logo de constatación por ambas as administracións, mediante certificación expedida pola Comisión Mixta de Transferencias.
F) Persoal e postos de traballo que se traspasan.
1. O persoal e postos de traballo vacantes adscritos aos servizos que se traspasan aparecen referenciados nominalmente na relación adxunta número 2, de acordo co precisado no Acordo complementario número 2. O dito persoal pasará a depender da Comunidade Autónoma de Galicia nos termos legalmente previstos polo Estatuto de autonomía e demais normas en cada caso aplicables e nas mesmas circunstancias que se especifican nos seus expedientes de persoal.
2. A Subsecretaría do Ministerio para a Transición Ecolóxica e o Reto Demográfico notificará aos interesados o traspaso e a súa nova situación administrativa tan axiña como o Goberno aprobe este acordo mediante real decreto.
Así mesmo, remitirase aos órganos competentes da Comunidade Autónoma de Galicia unha copia certificada de todos os expedientes deste persoal traspasado, así como os certificados de haberes referidos ás cantidades devindicadas por eles durante 2025.
3. No suposto de que fose necesario introducir correccións ou rectificacións na citada relación, levaranse a cabo, logo de constatación por ambas as administracións, mediante certificación expedida pola Comisión Mixta de Transferencias.
G) Valoración das cargas financeiras correspondentes ao traspaso.
1. A valoración provisional, en valores do ano base 2007, que corresponde ao custo efectivo anual das funcións e servizos que se traspasan á Comunidade Autónoma de Galicia, elévase a 892.917,59 euros, condicionada ao establecido no Acordo complementario número 2.
A dita valoración será obxecto de revisión nos termos establecidos no artigo 21.1 da Lei 22/2009, do 18 de decembro, pola que se regula o sistema de financiamento das comunidades autónomas de réxime común e cidades con estatuto de autonomía e se modifican determinadas normas tributarias.
2. O financiamento, en euros de 2025, que corresponde ao custo efectivo anual das funcións e servizos traspasados, detállase na relación adxunta número 3, condicionada ao establecido no Acordo complementario número 2.
3. Transitoriamente, mentres non se produza a revisión do Fondo de Suficiencia Global como consecuencia da incorporación a este do custo efectivo deste traspaso, este custo financiarase mediante a consolidación na sección 38 dos orzamentos xerais do Estado, dos créditos relativos aos distintos compoñentes do devandito custo, polos importes que se determinen, susceptibles de actualización polos mecanismos xerais previstos en cada lei de orzamentos.
4. Con carácter adicional, transfírese á Comunidade Autónoma de Galicia, por unha soa vez e sen integrarse no custo efectivo anual, a cantidade de 687.332,90 euros.
H) Documentación e expedientes das funcións e servizos que se traspasan.
A entrega da documentación e expedientes dos bens e servizos que se traspasan realizarase con anterioridade á data de efectividade deste acordo.
I) Data de efectividade do traspaso.
O traspaso de funcións e servizos obxecto deste acordo terá efectividade a partir do día 1 de xullo de 2025.
E para que conste, expídese esta certificación en Santiago de Compostela o 9 de abril de 2025. Os secretarios da Comisión Mixta. Asdo. Jorge García Carreño e Guillermo Folgueral Madrigal.
Total custo efectivo: 1.219.100,38 euros